SET ปิดกระฉูด 29 จุด รับแรงเก็งกำไรหุ้นแบงก์-ไฟแนนซ์ ลุ้นเปิดเมืองหลังยอดโควิดชะลอตัว
SET ปิดพุ่ง 29 จุด นลท.เก็งกำไรหุ้นแบงก์-ไฟแนนซ์ รับผลบวกมาตรการแบงก์ชาติช่วยเอสเอ็มอี - รายย่อย อีกทั้งหวังเปิดเมืองหลังยอดติดเชื้อโควิดลดลง พรุ่งนี้คาดตลาดฯแกว่งแคบลง แนวรับ 1,560 แนวต้าน 1,590 - 1,600 จุด
23 ส.ค. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยวันนี้ปรับตัวขึ้นได้ดีกว่าคาด เป็นไปในทิศทางเดียวกับตลาดหุ้นภูมิภาคเอเชียเคลื่อนไหวในแดนบวกตามตลาดสหรัฐฯ ส่วนบ้านเราคาดหวังการกลับมาเปิดเมืองหลังจากจำนวนผู้ติดเชื้อไวรัสโควิด-19 รายวันลดลงต่ำกว่าระดับ 2 หมื่นราย และหันเล่นหุ้นขนาดใหญ่อย่างกลุ่มแบงก์และกลุ่มไฟแนนซ์กันมากขึ้น อาจรับผลบวกจากมาตรการของแบงก์ชาติช่วยเหลือเอสเอ็มอี – รายย่อย ทำให้เกิดแรงเก็งกำไรเข้ามา
นอกจากนี้ในทางเทคนิคดูแข็งแรงขึ้นหลังจากดัชนีฯสามารถยืนเหนือระดับ 1,580 จุด ทำให้มีลุ้นขึ้นไปทดสอบแถว 1,600 จุดได้ต่อไป อย่างไรก็ตามการเก็งกำไรก็คงเน้นไปที่หุ้นยัง Laggard, หุ้นเกี่ยวข้องกับการเปิดเมือง – ผ่อนคลายมาตรการ
อย่างไรก็ดียังต้องจับตาการประชุมประจำปีของธนาคารกลางสหรัฐฯ (เฟด) เมืองแจ็คสันโฮล ซึ่งจะมีขึ้นในวันที่ 26 – 28 ส.ค.นี้ และงานไทยแลนด์โฟกัสในช่วงระหว่างวันที่ 25 – 27 ส.ค. และติดตามจำนวนผู้ติดเชื้อโควิดรายวันในประเทศด้วย
สำหรับแนวโน้มการลงทุนในวันพรุ่งนี้ (24 ส.ค.) นางสาวธีรดา กล่าวว่า ตลาดฯคงแกว่งแคบลง โดยมีแนวรับ 1,560 จุด ส่วนแนวต้าน 1,590 – 1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย  8,368.01 ล้านบาท  ปิดที่  118.00 บาท เพิ่มขึ้น  9.50 บาท
BBL มูลค่าการซื้อขาย 4,304.39 ล้านบาท ปิดที่ 112.50 บาท เพิ่มขึ้น 8.50 บาท
CPALL มูลค่าการซื้อขาย 3,842.81 ล้านบาท ปิดที่ 61.00 บาท เพิ่มขึ้น 3.00 บาท
SCB มูลค่าการซื้อขาย 3,709.47 ล้านบาท ปิดที่ 105.00 บาท เพิ่มขึ้น 6.25 บาท
PTT มูลค่าการซื้อขาย 3,141.56 ล้านบาท ปิดที่ 36.00 บาท เพิ่มขึ้น 1.00 บาท
 